钦定古今图书集成/明伦汇编/官常典/第449卷 > 祭彤
## 钦定古今图书集成/明伦汇编/官常典/第449卷 > 祭彤

按《后汉书祭遵传》：“遵从弟彤，字次孙，早孤，以至孝见
称。遇天下乱，野无烟火，而独在冢侧，每贼过，见其尚
幼而有志节，皆奇而哀之。光武初，以遵故，拜彤为黄
门侍郎，常在左右。及遵卒，无子，帝追伤之，以彤为偃
师长，令近遵坟墓，四时奉祠之。彤有权略，视事五岁，
县无盗贼，课为第一，迁襄贲令。时天下郡国尚未悉”
平。襄贲盗贼，白日公行。彤至，诛破奸猾，殄其支党。数
年，襄贲政清，玺书勉励，增秩一等，赐缣百匹。当是时，

屯障塞。帝以彤为能，建武十七年，拜辽东太守。至则
励兵马，广斥堠。彤有勇力，能贯三百斤弓。卤每犯塞，
常为士卒锋，数破走之。二十一年秋，鲜卑万馀骑寇
辽东，彤率数千人迎击之，自被甲陷陈。卤大奔，投水
死者过半，遂穷追出塞。卤急，皆弃兵裸身散走，斩首
三千馀级，获马数千匹。自是后，鲜卑震怖畏彤，不敢
复窥塞。彤以三卤连和，卒为边害。二十五年，乃使招
呼鲜卑，示以财利。其大都护偏何遣使奉献，愿得归
化。彤慰纳赏赐，稍复亲附。其异种满目、高句骊之属，
遂骆驿款塞，上貂裘好马，帝辄倍其赏赐。其后偏何
邑落诸豪并归义，愿自效。彤曰：“审欲立功，当归击匈
奴，斩送头首乃信耳。”偏何等皆仰天指心曰：“必自效。”
即击匈奴左伊衭訾部，斩首二千馀级，持头诣郡。其
后岁岁相攻，辄送首级受赏赐。自是匈奴衰弱，边无
寇警，鲜卑、乌桓并入朝贡。彤为人质厚重毅，体貌绝
众，抚边方以恩信，皆畏而爱之，故得其死力。初，赤山
乌桓数犯上谷为边害，诏书设购赏功责，州郡不能
禁，彤乃率励偏何遗往讨之。永平元年，偏何击破赤
山，斩其魁帅，持首诣彤，塞外震詟。彤之威声，畅于北
方，西自武威，东尽元菟及乐浪等国，皆来内附，野无
风尘，乃悉罢缘边屯兵。十二年，征为太仆。彤在辽东
几三十年，衣无兼副。显宗既嘉其功，又美彤清约，拜
日赐钱百万，马三匹，衣被刀剑，下至居室什物，大小
无不悉备。帝每见彤，常叹息，以为可属以重任。后从
东巡狩，过鲁，坐孔子讲堂，顾指子路室谓左右曰：“此
太仆之室。太仆，吾之御侮也。”十六年，使彤以太仆将
万馀骑，与南单于左贤王信伐北匈奴，期至涿邪山。
信初有嫌于彤，行出高阙塞九百馀里，得小山，乃妄
言以为涿邪山。彤到，不见卤而还。坐逗遛畏懦，下狱
免。彤性沈毅内重，自恨见诈无功，出狱数日，欧血死。
临终，谓其子曰：“吾蒙国厚恩，奉使不称，微绩不立，身
死诚惭恨，义不可以无功受赏，死后若悉簿上所得
赐物，身自诣兵屯，效死前行，以副吾心。”既卒，其子逢
上疏具陈遗言。帝雅重彤，方更任用，闻之大惊，召问
逢疾状，嗟叹者良久焉。乌桓、鲜卑追思彤无已，每朝
贺京师，常过家拜谒，仰天号泣乃去。辽东吏人为立
祠，四时奉祭焉。彤既葬，子参遂诣奉车都尉窦固，从
军击车师有功，稍迁辽东太守。永元中，鲜卑入郡界，
参坐沮败，下狱死。彤子孙多为边吏者，皆有名称。